Christine Antorini (SF), 1999-11-18:
Det, vi skal forholde os til i dag, er jo første etape i forlængelse af Revisorkommissionens beretning, og derfor kan man sige, at den store diskussion har vi jo så stadig væk til gode i forhold til anden etape.
Men i forhold til de konkrete tiltag, som foreslås her, som jo er en mindre tilpasning af den gældende lov, er vi generelt positive.
Den første, der gør det muligt for revisorer at revidere og assistere ved udfærdigelse af supplerende beretninger som grønne regnskaber, etiske regnskaber osv.,
støtter vi i SF.
Vi synes, det er en meget positiv udvikling, der er i gang med denne type af mere værdibaserede regnskabsformer, og som selvfølgelig også kræver, at de skal kunne kontrolleres, og hvor det er oplagt, at revisorer går mere ind inden for dette område.
Man skal dog også være opmærksom på, at det er nyt for revisorer at bevæge sig inden for det her felt, og at vi så i andre regi skal huske at kigge på revisoruddannelsen og ikke mindst på de eftervidereuddannelsesmuligheder, der er for, at de nye regnskabsformer bliver håndteret på en ordentlig måde.
I forhold til grønne regnskaber og etiske regnskaber osv. er der en anden ting, som vi synes man skal være opmærksom på.
Vi tror, det er vigtigt, at Erhvervs- og Selskabsstyrelsen skal oprustes, når de her nye regnskabsformer vinder større udbredelse.
Her vil det ikke være nok, at Erhvervs- og Selskabsstyrelsen skal registrere indkomne regnskaber; de bør også spille en meget mere aktiv rolle og udføre stikprøvekontrol for at se, om kvaliteten er god nok på de nye regnskabsformer.
Disse regnskabsformer vil nemlig ikke have - kan man sige - privatpersoners, pensionskassers og andres bevågenhed på samme måde som almindelige regnskaber om den økonomiske bundlinje, og det må være Erhvervs- og Selskabsstyrelsen, der får denne rolle i en periode frem.
Vi støtter også, at revisorer kan udøve aktiviteter under erhvervsserviceordningen, hvis den bliver etableret, for de helt små virksomheder.
I forhold til selve ordningen er det jo rigtigt, at det er noget, der skal til diskussion, og som udgangspunkt er SF positiv over for tankerne bag erhvervsserviceordningen.
Vi vil dog sige, at vi er lidt skeptiske over for, at den bl.a. bliver finansieret ved at afskaffe administrationsgodtgørelsen.
Og vi synes i hvert fald, det er vigtigt, at man kigger på, om der er andre administrative lettelser, der skal indføres for de helt små virksomheder mellem 0 og 2 personer, hvis administrationsgodtgørelsen afskaffes som et led i at finansiere erhvervsserviceordningen.
Vi støtter også, at der bliver skabt hjemmel til, at revisionsvirksomheder kan drives som partnerselskaber.
Der er en diskussion her, som muligvis først hører til, kan man sige, næste etape af hele den her revisorkommissions anbefalinger, men det er spørgsmålet om, at det skal sikres, at advokat- og revisionsvirksomhed bliver adskilt.
Jeg mener, det er vigtigt, at man fastholder, at det er to forskellige faglige ekspertiser, og at der også skal være den faglige konkurrence fremover.
Det er især vigtigt, fordi det, man kan se, der er udviklingen i dag inden for revisionsområdet, er, at der blev lavet de såkaldte MDP-virksomheder, som på et meget folkeligt dansk betyder multidisciplinære partnerskaber, og hvor det bliver mere og mere almindeligt, at revision og advokatvirksomhed bliver sammenblandet i én og samme virksomhed.
Vi vil under udvalgsarbejdet kigge nærmere på de konkrete elementer i den første etape, men er som udgangspunkt positive over for de ændringer, der er skitseret her.